NKS

DEP Info dan, 16. srpnja 2025., online
2025-07-16
Na Info danu NKS-a o programu Digitalna Europa (DEP), koji će se održati online u srijedu, 16. srpnja 2025. godine, od 10:30 do 11:30 sati, bit će predstavljen poziv Strengthening the cybersecurity ecosystem (DIGITAL-ECCC-2025-DEPLOY-CYBER-08), u sklopu Radnog programa za kibernetičku sigurnost 2025. – 2027.
Poziv obuhvaća tri teme: Povećanje kibernetičke otpornosti bolnica i zdravstvenih ustanova (30 milijuna eura), Jačanje mreže nacionalnih koordinacijskih centara (10 milijuna eura), Prijelaz na post-kvantne infrastrukture javnih ključeva (15 milijuna eura).
Prijava za sudjelovanje: https://tinyurl.com/yc3p5py6
Više informacija o pozivu: https://nks.hr/digital-europe/

CyberSea Festival 2025 - Prvi praktični festival kibernetičke sigurnosti, Constanța, Rumunjska
2025-07-18 - 2025-07-19
U organizaciji udruge Women4Cyber Romania, CyberSea Festival okuplja studente i mlade profesionalce zainteresirane za kibernetičku sigurnost. Cilj festivala je razvijanje konkretnih vještina, upoznavanje s aktualnim izazovima u području kibernetičke sigurnosti i povezivanje s profesionalnom zajednicom.
Festival se održava 18. i 19. srpnja 2025. u Nautičkoj bazi Pomorskog sveučilišta u Constanți u Rumunjskoj. Program uključuje radionice, praktične izazove, tematske cyber zone i mentorske kutke, s naglaskom na iskustveno učenje i praktične primjere.
Sudjelovanje je besplatno, a festival je namijenjen svima koji žele započeti ili unaprijediti svoju karijeru u području kibernetičke sigurnosti.
Više informacija i prijava na linku: https://cybersea.ro/

Matchmaking događanje: Umrežavanje organizacija za DEP projekte u području kibernetičke sigurnosti u zdravstvu
2025-08-27 14:00 - 17:00 (Europe/Zagreb)
Umrežavanje organizacija i predstavljanje poziva „Povećanje kibernetičke otpornosti bolnica i zdravstvenih ustanova“ (oznaka: DIGITAL-ECCC-2025-DEPLOY-CYBER-08-CYBERHEALTH) iz programa Digitalna Europa EU Funding & Tenders Portal, održat će se online, 27. kolovoza 2025. u 14:00 sati.
Sudjelovati možete putem poveznice:
https://teams.microsoft.com/meet/3583648741087?p=quvVhzAygq5584CbfL
Podsjećamo, događanje je namijenjeno organizacijama iz Republike Hrvatske:

nacionalnim i/ili regionalnim klasterima bolnica i pružatelja zdravstvenih usluga – zdravstveni sustav RH, bolnice, udruženja bolnica, zdravstvene ustanove, strukovne udruge zdravstvenih djelatnika,
pružateljima usluga iz područja kibernetičke sigurnosti.

Tijekom događanja sudionici će se upoznati s aktualnim prilikama u sklopu poziva i poslušati organizacije koje će predstaviti projektne ideje vezane uz temu CYBERHEALTH.
Pozivamo vas da nam se u srijedu pridružite na ovom online susretu.

ECCC Info Day: Mogućnosti financiranja, Berlin, Njemačka
2025-09-02 09:30 - 17:00
ECCC Info dan održat će se 2. rujna 2025. u Berlinu, od 9:30 do 17:00 sati (CET), uz mogućnost sudjelovanja i online.
Tijekom događanja Europski stručni centar u području kibernetičke sigurnosti (ECCC) predstavit će nove mogućnosti financiranja u okviru programa Digitalna Europa (Digital Europe) i Obzor Europa (Horizon Europe). Program uključuje razmjenu informacija, umrežavanje te predstavljanje projektnih ideja povezanih s otvorenim pozivima za dostavu prijedloga, za koje je osiguran ukupni proračun u iznosu do 145,5 milijuna eura.
Više informacija o programima
Događanje se organizira u suradnji s Nacionalnim koordinacijskim središtem Njemačke (NKCS | NCC-DE) pri Saveznom uredu za sigurnost informacijske tehnologije (BSI).
Više informacija i prijava na linku

ECSO Cyber Investor Days, Bochum, Njemačka
2025-09-10
ECSO Cyber Investor Days održat će se 10. rujna 2025. u Bochumu, Njemačka, i okupiti vodeće europske investitore, korporacije i inovatore u području kibernetičke sigurnosti.
Događaj je namijenjen startupovima i malim i srednjim poduzećima koji žele predstaviti svoja rješenja i povezati se s potencijalnim investitorima.
Prijave su otvorene do 8. kolovoza 2025. Odabrani timovi imat će priliku pitchati pred međunarodnom publikom i stručnim žirijem.
Više informacija, poveznice za registraciju i prijavu dostupni su ovdje.

INFO DAN: Predstavljanje Poziva na dostavu projektnih prijedloga - Unapređenje kibernetičke sigurnosti mikro, malih i srednjih poduzeća, 15. rujna 2025., HGK, Zagreb
2025-09-15
U suradnji s Hrvatskom gospodarskom komorom, NKS organizira Info dan posvećen Pozivu na dostavu projektnih prijedloga – Unapređenje kibernetičke sigurnosti mikro, malih i srednjih poduzeća.
Info dan održat će se u ponedjeljak, 15. rujna 2025. godine, s početkom u 9 sati, u Vijećnici HGK, Rooseveltov trg 2, Zagreb, a događanje će biti moguće pratiti i online.
Bit će predstavljeni ključni elementi poziva, proces prijave i odabira projekata.
Ovaj Poziv, ukupne vrijednosti 1,97 milijuna eura, objavljen je 1. rujna 2025., a rok za prijavu projektnih prijedloga je 21. studenoga 2025. u 17 sati (CET).
Poziv obuhvaća tri grupe aktivnosti: certificiranje i usklađivanja sustava, edukacije i sigurnosna testiranja. Stopa financiranja iznosi 50 % ukupnih prihvatljivih troškova.
Poziv će predstaviti Vlatka Marčan, pomoćnica ravnatelja za Nacionalno koordinacijsko središte (NKS).
Sudjelovanje je potrebno potvrditi prijavom putem poveznice POZIV NKS do 11. rujna 2025.
U prijavi je obavezno u napomeni naznačiti način praćenja radionice.
Poveznica za sudionike koji se odluče na online praćenje događanja bit će dostavljena u petak, 12. rujna 2025.
Sudjelovanje je besplatno.
Preporučujemo svim sudionicima i potencijalnim prijaviteljima da se pravovremeno i temeljito informiraju o Pozivu kako bi mogli pripremiti potencijalna pitanja i komentare, te u konačnici što kvalitetnije izraditi projektne prijedloge. Detaljne informacije o Pozivu nalaze se na mrežnim stranicama https://nks.hr/poziv/

Svoja pitanja možete unaprijed poslati do 11. rujna 2025. na e-mail adresu info@nks.hr

10. konferencija o kibernetičkoj sigurnosti u e-Zdravstvu, Bukurešt, Rumunjska
2025-09-16
Agencija Europske unije za kibernetičku sigurnost (ENISA), Nacionalni direktorat za kibernetičku sigurnost Rumunjske (DNSC) i Europski stručni centar u području kibernetičke sigurnosti (ECCC), organiziraju deseto izdanje konferencije posvećene sigurnosti u e-Zdravstvu.
Konferencija se bavi ključnim izazovima u zaštiti medicinskih podataka i zdravstvenih sustava, a naglasak je na provedbi Direktive NIS2 u zdravstvu, razvoju Europskog prostora za zdravstvene podatke (EHDS) te trenutačnim prijetnjama i dobrim praksama.
Sudjelovanje je prilika za razmjenu znanja i iskustava među stručnjacima iz sektora zdravstva, sigurnosti, zakonodavstva i tehnologije.
Više informacija i registracija: https://www.enisa.europa.eu/events/10th-enisa-ehealth-security-conference

Informativni webinar o Pozivu na dostavu projektnih prijedloga – Unaprjeđenje kibernetičke sigurnosti MSP-ova, 30. rujna 2025., online
2025-09-30
Informativni webinar o Pozivu na dostavu projektnih prijedloga – Unaprjeđenje kibernetičke sigurnosti MSP-ova održat će se 30. rujna 2025. u 10 sati, online. Na webinaru će biti predstavljeni ključni elementi Poziva ukupne vrijednosti 1,97 milijuna eura, uključujući prihvatljive aktivnosti, proces prijave i mogućnosti financiranja. Predviđeno je i vrijeme za pitanja i odgovore.
Sudjelovanje je besplatno, uz obveznu prijavu putem poveznice.
Više informacija: https://nks.hr/informativni-webinar-o-pozivu-na-dostavu-projektnih-prijedloga-unaprjedenje-kiberneticke-sigurnosti-msp-ova-30-rujna/

ENISA Cyber Threat Intelligence konferencija (CTI), Europski parlament, Brussels
2025-10-01
ENISA Cyber Threat Intelligence konferencija (CTI) je godišnji događaj posvećen najnovijim dostignućima, najboljim praksama i izazovima u području kibernetičke prijetnje i obavještajnih podataka (Cyber Threat Intelligence – CTI). Konferencija okuplja stručnjake za kibernetičku sigurnost, istraživače, predstavnike industrije, institucija i javnog sektora kako bi razmijenili znanja, uvide i iskustva u prepoznavanju, analizi i ublažavanju kibernetičkih prijetnji.
Za sudjelovanje uživo ili online prijavite se do 4. kolovoza 2025. putem poveznice ENISA CTI Conference registration
Više informacija: https://www.enisa.europa.eu/events/enisa-cti-conference-2025

CyberMeetUp: Mogućnosti financiranja MSP-ova za unaprjeđenje kibernetičke sigurnosti, 2. listopada 2025., Pula
2025-10-02
Na CyberMeetUP-u, koji će se održati u četvrtak, 2. listopada 2025., od 18 do 20 sati u Coworking centru Pula, bit će predstavljene mogućnosti financiranja MSP-ova za unaprjeđenje kibernetičke sigurnosti. Događanje, koje organizira NKS uz podršku ZSIS-a i u suradnji s Istarskom razvojnom agencijom – IDA d.o.o., namijenjeno je MSP-ovima zainteresiranima za ulaganja u kibernetičku sigurnost. Predstavit će se smjernice za samoevaluaciju kibernetičke zrelosti, pravila certifikacije te Poziv na dostavu projektnih prijedloga vrijedan 1,97 milijuna eura.
Sudjelovanje je besplatno, uz obveznu prijavu putem poveznice: https://prijave.ida.hr/hr/events/application/98323350cc9a4476bbbdbc7d48427c7e/
Više informacija: https://nks.hr/cybermeetup-mogucnosti-financiranja-msp-ova-za-unaprjedenje-kibernetickesigurnosti-2-listopada-2025-pula/

Prva konferencija o Aktu o kibernetičkoj otpornosti (CRA): Making the EU Market Resilient, Bukurešt, Rumunjska
2025-10-08
Agencija Europske unije za kibernetičku sigurnost (ENISA) u suradnji s Nacionalnim direktoratom za kibernetičku sigurnost Rumunjske (DNSC) i Europskim stručnim centrom u području kibernetičke sigurnosti (ECCC), organizira prvu konferenciju posvećenu Aktu o kibernetičkoj otpornosti (CRA) – Making the EU Market Resilient.
Akt o kibernetičkoj otpornosti stupio je na snagu 10. prosinca 2024., a donosi obvezu proizvođačima da primjenjuju sigurnosne zahtjeve za proizvode s digitalnim elementima tijekom cijelog njihova životnog ciklusa, kao uvjet za pristup tržištu Europske unije.
Konferencija će prvi put na razini EU-a okupiti relevantne dionike koji se bave otpornosti digitalnih proizvoda na jedinstvenom tržištu, s ciljem bolje zaštite građana i poduzeća, uključujući mala i srednja poduzeća (MSP-ove).
Više informacija: https://www.enisa.europa.eu/events/cra-making-the-eu-market-resilient#contentList

DEP Applicant Training Series - Session 6: Black-Belt Proposal Writing & Project Management, 16. listopada 2025., online
2025-10-16
DEP Applicant Training Series – Session 6: Black-Belt Proposal Writing & Project Management održat će se u četvrtak, 16. listopada 2025., od 10:00 do 11:30 sati online.
Trening će obuhvatiti sljedeće teme:

Od ideje do prijedloga – kako pretvoriti zamisao u uspješnu prijavu
Ovladavanje predlošcima – kako koristiti sve blokove i obrasce
Snalaženje na portalu Funding & Tenders kao profesionalac
Od potpore do provedbe – uspješna implementacija i upravljanje projektom
Funkcionalni projekti – izvještavanje, izazovi i postizanje učinka

Trening je namijenjen istraživačima, MSP-ovima, nevladinim organizacijama, javnim tijelima i inovatorima zainteresiranima za uspješnu pripremu prijava i upravljanje projektima u sklopu programa Digitalna Europa.
Sudjelovanje je besplatno, uz obveznu registraciju putem poveznice Digital Europe Programme (DEP) Applicant Training Series
Kontakt za dodatna pitanja: depncp@mfoi.org

Radionica „Kako uspješno prijaviti projekt na NKS poziv?“, 20. listopada 2025., HUP, Zagreb
2025-10-20
Nakon što je 7. listopada 2025. u Hrvatskoj udruzi poslodavaca (HUP) održana konferencija „Kibernetička sigurnost u praksi – od Uredbe do implementacije“, na kojoj je predstavljen aktualni Poziv CARNET-ovog NKS-a za mikro, mala i srednja poduzeća (MSP), NKS u suradnji s HUP-om organizira radionicu „Kako uspješno prijaviti projekt na NKS poziv?“.
Radionica će se održati u ponedjeljak, 20. listopada 2025. godine, od 14:30 do 16:00 sati, u prostorima Hrvatske udruge poslodavaca (HUP), Radnička cesta 37a, Zagreb.
Podsjetimo, Poziv ukupne vrijednosti 1,97 milijuna eura objavljen je 1. rujna 2025., a rok za prijavu projektnih prijedloga je 21. studenoga 2025. u 17:00 sati (CET). Obuhvaća tri skupine aktivnosti: certificiranje i usklađivanje sustava, edukacije te sigurnosna testiranja.
Radionica je namijenjena mikro, malim i srednjim poduzetnicima (MSP) koji žele ulagati u kibernetičku sigurnost radi zaštite svojeg poslovanja. Cilj je radionice predstaviti ključne elemente Poziva te ukratko prikazati DEP program, EU Funding & Tenders portal i portal za prijavu projekta. Program uključuje i interaktivne dijelove te praktičan zadatak za sudionike, s ciljem pružanja potpore u kvalitetnoj pripremi projektnih prijava.

Sudjelovanje je besplatno, ali je potrebna prijava putem poveznice: https://nks.hr/radionica/
Detaljne informacije o Pozivu dostupne su na mrežnoj stranici: https://nks.hr/poziv/.
Za dodatna pitanja slobodno nas kontaktirajte putem e-maila: info@nks.hr.

Info dan: Poziv na dostavu projektnih prijedloga – Unaprjeđenje kibernetičke sigurnosti MSP-ova, 23. listopada, Split
2025-10-23
Pozivamo vas na Info dan CARNET-ovog Nacionalnog koordinacijskog središta za industriju, tehnologiju i istraživanja u području kibernetičke sigurnosti (NKS), posvećen Pozivu na dostavu projektnih prijedloga – Unapređenje kibernetičke sigurnosti mikro, malih i srednjih poduzeća.
Info dan će se održati u četvrtak, 23. listopada 2025. godine, od 10:00 do 11:30 sati, u Centru izvrsnosti Splitsko-dalmatinske županije, na adresi Ruđera Boškovića 20, Split.
Ovaj Poziv, ukupne vrijednosti 1,97 milijuna eura, objavljen je 1. rujna 2025., a rok za prijavu projektnih prijedloga je 21. studenoga 2025. u 17:00 sati (CET).
Obuhvaća tri skupine aktivnosti: certificiranje i usklađivanja sustava, edukacije, sigurnosna testiranja.
Info dan je namijenjen mikro, malim i srednjim poduzetnicima (MSP) koji žele ulagati u kibernetičku sigurnost radi zaštite svojega poslovanja. Tijekom događanja bit će predstavljeni ključni elementi Poziva, proces prijave te postupak odabira projekata.
Sudjelovanje je besplatno, ali je potrebna prijava putem poveznice: https://nks.hr/info-dan-23-10/
Detaljne informacije o Pozivu dostupne su na: https://nks.hr/poziv/
Za dodatna pitanja obratite nam se na: info@nks.hr

CyberMeetUp: Mogućnosti financiranja MSP-ova za unaprjeđenje kibernetičke sigurnosti, 10. studenog 2025., Varaždin
2025-11-10 10:00 - 12:00
CARNET-ovo Nacionalno koordinacijsko središte za industriju, tehnologiju i istraživanja u području kibernetičke sigurnosti (NKS), u suradnji sa Zavodom za sigurnost informacijskih sustava (ZSIS) i Centrom za kibernetičku sigurnost Sveučilišta Sjever organizira u Varaždinu CyberMeetUp namijenjen mikro, malim i srednjim poduzetnicima (MSP) koji žele ulagati u kibernetičku sigurnost radi zaštite svojega poslovanja.
Događanje će se održati u ponedjeljak, 10. studenoga 2025., od 10 do 12 sati, na Sveučilištu Sjever, Sveučilišni centar Varaždin, zgrada UNIN2 – dvorana 110, Ulica 104. brigade 3, 42000 Varaždin.
Sudjelovanje je besplatno, no dolazak je potrebno potvrditi prijavom putem poveznice https://nks.hr/cyber-meetup-10-11-2025/.
Za dodatna pitanja slobodno nas kontaktirajte putem e-maila info@nks.hr

Više informacija: https://nks.hr/poziv-na-cybermeetup-mogucnosti-financiranja-msp-ova-za-unaprjedenje-kiberneticke-sigurnosti-10-studenog-2025-varazdin/

Europska radionica o kibernetičkim vještinama, Bruxelles, Belgija
2025-11-20 - 2025-11-21
U organizaciji Agencije Europske unije za kibernetičku sigurnost (ENISA), 20. i 21. studenoga 2025. održat će se radionica „Engaging EU Projects Using the European Cybersecurity Skills Framework (ECSF)“.
Na radionici će biti predstavljeni konkretni primjeri primjene Europskog okvira za kibernetičke vještine (ECSF) u obrazovanju, certifikaciji i razvoju kapaciteta. Bit će to i prilika za razmjenu iskustava o EU projektima koji doprinose razvoju održivog ekosustava kibernetičkih vještina.
Više informacija i prijava dostupni su ovdje.

ZSIS: KONFERENCIJA O SIGURNOSTI INFORMACIJSKIH SUSTAVA, 24. studenoga 2025., Zagreb
2025-11-24
Konferencija o sigurnosti informacijskih sustava „Novi okviri kibernetičke sigurnosti“, u organizaciji Zavoda za sigurnost informacijskih sustava (ZSIS) i pod pokroviteljstvom Vlade Republike Hrvatske, održat će se 24. studenoga 2025. u hotelu The Westin u Zagrebu.
Teme ovogodišnje Konferencije usko su vezane uz daljnji razvoj područja sigurnosti informacijskih sustava i kibernetičke sigurnosti, s posebnim osvrtom na novi pravni okvir propisan Zakonom o kibernetičkoj sigurnosti („Narodne novine“, broj 14/24), kojim je u hrvatsko zakonodavstvo preuzeta Direktiva (EU) 2022/2555 Europskog parlamenta i Vijeća od 14. prosinca 2022. o mjerama za visoku zajedničku razinu kibernetičke sigurnosti širom Unije, izmjeni Uredbe (EU) br. 910/2014 i Direktive (EU) 2018/1972 te stavljanju izvan snage Direktive (EU) 2016/1148 (Direktiva NIS2) (SL L 333/80, 27. 12. 2022.).
Uz kibernetičku sigurnost, tema će biti i provedba aktivnosti vezanih uz javno reguliranu uslugu koju pruža globalni navigacijski satelitski sustav uspostavljen u sklopu programa Galileo, temeljem Odluke o provedbi Odluke br. 1104/2011/EU Europskog parlamenta i Vijeća od 25. listopada 2011. o pravilima za pristup javno reguliranoj usluzi koju pruža globalni navigacijski satelitski sustav uspostavljen u sklopu programa Galileo.
Cilj Konferencije je postizanje i održavanje visoke zajedničke razine kibernetičke sigurnosti, posebno kroz razvoj i kontinuirano unaprjeđenje politika kibernetičke zaštite i njihove provedbe; razvoj nacionalnih sposobnosti u području kibernetičke sigurnosti; jačanje suradnje i koordinacije svih relevantnih tijela; jačanje suradnje javnog i privatnog sektora; promicanje razvoja, integracije i upotrebe relevantnih naprednih i inovativnih tehnologija; promicanje i razvoj obrazovanja i osposobljavanja u području kibernetičke sigurnosti; te razvojnih aktivnosti usmjerenih na jačanje svijesti o kibernetičkoj sigurnosti, što je od nacionalnog značaja za Republiku Hrvatsku.
Konferencija o sigurnosti informacijskih sustava namijenjena je prije svega čelnicima državnih tijela, savjetnicima za informacijsku sigurnost te voditeljima i djelatnicima ustrojstvenih jedinica nadležnih za informacijsku i kibernetičku sigurnost, uspostavu informacijskih sustava i upravljanje njihovom sigurnošću.
Program Konferencije možete pronaći https://zsis.hr/default.aspx?id=661

ENISA konferencija „Empowering the Human Element", 27. studenog 2025., Zagreb
2025-11-27
Europska agencija za kibernetičku sigurnost (ENISA) i Hrvatska akademska i istraživačka mreža – CARNET, s partnerima Hrvatskim institutom za kibernetičku sigurnost (HIKS) i Sveučilišnim centrom za kibernetičku sigurnost na Sveučilištu Sjever organiziraju drugu međunarodnu konferenciju o podizanju razine svijesti javnosti o važnosti kibernetičke sigurnosti pod nazivom „Empowering the Human Element”.
Događaj će se održati 27. studenog 2025. u Zagrebu i okupiti stručnjake iz cijele Europe s ciljem jačanja ljudske dimenzije kibernetičke sigurnosti i razmjene znanja o inovativnim pristupima podizanju svijesti javnosti.
Više informacija i link za registraciju potražite na poveznici: https://www.enisa.europa.eu/events/2nd-cybersecurity-awareness-raising-conference-empowering-the-human-element

Konferencija o kibernetičkoj sigurnosti u okviru danskog predsjedanja Vijećem Europske unije, 27. studenoga 2025., Kopenhagen
2025-11-27
U dvorani H.C. Andersen Hall u Tivoliju u Kopenhagenu 27. studenoga 2025. održat će se jednodnevna Konferencija o kibernetičkoj sigurnosti, organizirana u okviru danskog predsjedanja Vijećem Europske unije.
Konferencija će okupiti oko 250 visokih predstavnika institucija EU-a, država članica i industrije. Program obuhvaća uvodno obraćanje ministra, panel-rasprave na visokoj razini, prezentacije te mogućnosti za umrežavanje sudionika.
Ključne teme konferencije bit će jačanje otpornosti na kibernetičke prijetnje, unaprjeđenje suradnje između javnog i privatnog sektora, učinkovita provedba europskih okvira za kibernetičku sigurnost, razvoj pouzdanih i sigurnih tehnologija te ojačavanje digitalnog suvereniteta, otpornosti i demokratskih vrijednosti Europe.

Više informacija i registracija: https://samsik.dk/cybersikkerhed/cybersecurity-conference/#read-more

Europska konferencija o migraciji na post-kvantnu kriptografiju (PQC Migration), 2. – 3. prosinca 2025. – Den Haag, Nizozemska
2025-12-02 - 2025-12-03
U kongresnom centru New Babylon u Den Haagu 2. i 3. prosinca 2025. održat će se Europska konferencija o migraciji na post-kvantnu kriptografiju (PQC Migration).
Konferenciju organizira nizozemsko-francusko-njemački konzorcij koji čine ANSSI (Francuska agencija za kibernetičku sigurnost), BSI (Njemački savezni ured za informacijsku sigurnost), MinBZK (Ministarstvo unutarnjih poslova i odnosa Kraljevine Nizozemske), CWI (Nacionalni institut za matematiku i računalne znanosti) te TNO (Nizozemska organizacija za primijenjena znanstvena istraživanja).
Sudjelovanje je besplatno, uz obaveznu prijavu. Broj mjesta je ograničen, a prijava za sudjelovanje na konferencijskoj večeri moguća je do 31. listopada 2025.
Cilj konferencije je potaknuti međunarodnu suradnju i ubrzati prelazak na post-kvantne kriptografske standarde, ključne za sigurnost digitalne komunikacije u eri kvantnih računala. Program će okupiti međunarodne stručnjake i donositelje odluka iz područja kibernetičke sigurnosti te pružiti smjernice organizacijama koje žele unaprijediti sigurnost svojih sustava i usklađenost s nadolazećim europskim regulativama.

Više informacija i registracija: https://pqc-conference.eu/

Prva europska radionica o Aktu o kibernetičkoj otpornosti, 20. siječnja 2026., Zagreb
2026-01-20 09:00 - 17:00
Zagreb će 20. siječnja 2026. godine biti domaćin prve u nizu europskih radionica posvećenih Aktu o kibernetičkoj otpornosti (Cyber Resilience Act – CRA). Cjelodnevna radionica održat će se na Sveučilištu Algebra Bernays, a namijenjena je malim i srednjim poduzećima koja razvijaju, integriraju ili komercijaliziraju digitalne proizvode i softver.
Akt o kibernetičkoj otpornosti uvodi obvezne zahtjeve kibernetičke sigurnosti za sve proizvode s digitalnim elementima koji se stavljaju na tržište Europske unije. Za mnoga mala i srednja poduzeća izazov predstavlja praktična provedba zahtjeva, uključujući razumijevanje primjenjivosti Akta, odabir relevantnih standarda te dostupne alate, smjernice i izvore financiranja.
Radionica je usmjerena na pružanje konkretne podrške MSP-ovima u pripremi i usklađivanju s CRA-om, s naglaskom na praktične smjernice, alate i primjere primjene. Događanje organiziraju EU projekti Cyberstand.eu i Stan4CRA.eu, financirani sredstvima Europske komisije, a u programu sudjeluju i stručnjaci iz Europske komisije, ETSI-a te CEN-CENELEC-a.
U sklopu radionice bit će predstavljeni i brojni EU projekti koji razvijaju standarde, alate i rješenja prilagođena potrebama malih i srednjih poduzeća, s ciljem olakšavanja usklađivanja s Aktom o kibernetičkoj otpornosti.
Radionica će se održati 20. siječnja 2026. godine, od 9:00 do 17:00 sati, na Sveučilištu Algebra Bernays u Zagrebu. Sudjelovanje je besplatno, uz obaveznu prethodnu prijavu zbog ograničenog broja mjesta. Program događanja bit će objavljen naknadno.
Više informacija o događanju:
https://cyberstand.eu/events/cra-standards-unlocked-eu-tour-zagreb
Prijava sudionika putem poveznice:
https://cyberstand.eu/smesworkshopcra

Europska konferencija o kibernetičkim vještinama 2026., Larnaka, Cipar
2026-03-04 - 2026-03-05
Konferencija će istaknuti utjecaj i primjenu ENISA-inog Okvira kibernetičkih vještina (ECSF) te predstaviti aktivnosti Europske komisije i država članica proizašle iz Akademije za kibernetičke vještine.
‎ ‎

10. Konferencija o standardizaciji u području kibernetičke sigurnosti, Bruxelles
2026-03-12
Europske organizacije za standardizaciju CEN, CENELEC i ETSI udružuju snage s ENISA-om, Agencijom EU-a za kibernetičku sigurnost, kako bi organizirale 10. izdanje konferencije o standardizaciji u području kibernetičke sigurnosti.
